**צמחים בעונת החורף**

**⏴ במבט חדש לכיתה א**

**היקף יחידת הלימוד:**1 - 2 שיעורים

**עמודים:** 88 - 91

**מטרות**

* התלמידים יתארו מה קורה לצמחים בחורף .
* התלמידים יסבירו מהם צמחי בר.
* התלמידים ייתנו דוגמאות לצמחי בר שפורחים בחורף.
* התלמידים יסבירו מהם צמחי בר מוגנים.

**מהלך השיעור:**

| **מרכיבי מעגל הלמידה** | **פעילויות** |
| --- | --- |
| **פתיחה** | * עורכים דיון להעלאת ידע קודם: * איך יודעים שבא ה חורף? * אילו צמחים פורחים בחורף? * מה עוד קורה לצמחים בחורף? * יוצאים לאחר כמה ימי גשם אל חלקת המעקב שבחצר ובוחנים את מראה האדמה בעקבות ירידת הגשמים. * מציירים או מצלמים את מראה האדמה, ומשווים לציורים מעונת הסתיו. * ממשיכים בדיון: * מהם ההבדלים בין הציורים? * מאין "הגיעו" נבטים על פני האדמה? * מה גרם להופעת הנבטים?   ביחידת לימוד זו בודקים את ההשפעה של מרכיב מזג האוויר "גשם" על התפתחות צמחים: נביטה של זרעים וכן פריחה של צמחי חורף. בהקשר לנביטת זרעים מוצע להיעזר בדגם ההוראה **נביטת זרעים** - בו מבצעים ניסוי לבדיקת הגורמים לנביטת זרעים. הדגם נמצא באתר מטר במדור פדגוגיה חדשנית בתת המדור למידה התנסותית. |
| **התנסות** | * שואלים מה קורה לאדמה לאחר ששופכים עליה מים? * מוסיפים לאדמה יבשה כוס או שתיים של מים ומתבוננים במתרחש. * שואלים: * תארו מה קרה לאדמה? * האם ייתכן שהמים נעלמו? * מה קרה למים? * מבצעים את המשימה **צמחי בר בשדה** בתבנית **קוראים כותבים ומבינים**, עמודים 90-88 ועונים על שאלות 1 - 3 בעמוד 89. * עונים על החידות בעמוד 90.   במשימה מידע הקשור לצמחים: מה קורה לנבטים עם הזמן? מה קורה בשדה הבר בחורף? החלק הראשון של קטע המידע (עמוד 88) מציג שישה צמחי בר שפורחים בחורף בשמם ובתיאורם. התמונות המלוות את הקטע נועדו לחזק ולהרחיב את התיאור המילולי. אפשר להקריא את הקטע במליאה ולהציג תמונות גדולות של הצמחים ושל צמחים אחרים הפורחים בסביבתכם הקרובה בחורף.  חלקו השני של קטע המידע (עמוד 89) מתייחס לכלל התנהגות סביבתי שמטרתו לחנך להגנת הצמחים בסביבה: אסור לקטוף צמחי בר מוגנים. חשוב לבסס איסור זה באמצעות הצגת הערך הסביבתי העומד מאחוריו: שמירה על הטבע לצורך המשך קיומו.  השאלות שבעקבות הקטע נועדו לסייע לתלמידים בתיווך הקריאה וביצירת משמעות לרעיונות המובעים בו.  לאחר שהתלמידים התוודעו לשמות הצמחים, מומלץ לצאת אל שדה הבר הקרוב ולחפש צמחי בר פורחים. שימו לב: מטרת הסיור היא לזהות צמחים פורחים  בהמשך מוצע לבקש מהתלמידים לכתוב חידות על צמחי הבר שמצאו. |
| **המשגה** | * קוראים את קטע המידע בתבנית **היודעים אתם ש...** בעמוד 91.   קטע המידע נועד להרחיב את הידע של התלמידים בשני נושאים:  *פריחה של עצים בחורף*: הקטע מציג את עץ השקד (הוא השקדייה) כדוגמה. מומלץ לצאת ולצפות בפריחת עצי השקד (אם יש כאלה באזורכם) וכן לקשר את הנושא לט"ו בשבט.  *פירות החורף*: הקטע מציג את עצי ההדר כדוגמה. אפשר להרחיב וללמוד: מהו פרדס? מהם פירות הדר? מוצע לערוך תצפית בפירות הדר שונים ולבחון במה הם דומים ובמה הם שונים.  לסיום מוצע להכין בכיתה סלט מפירות הדר או קליפות תפוזים מסוכרות ועוד.   * קוראים את קטע המידע לסיכום **בחורף** בעמוד 91. |
| **יישום** | * מבצעים את המשימות [גלו את העונה](http://ofek.cet.ac.il/ab/science/kesem/Game.aspx?game=season4) באתר [קסם של מדע](http://ofek.cet.ac.il/ab/science/kesem/MainMenu.aspx) , אתר אופק מדע וטכנולוגיה . * מבצעים את המשימה [איך יודעים שחורף?](http://ofek.cet.ac.il/ab/science/kesem/Game.aspx?game=winter) באתר "אופק למדע וטכנולוגיה". * מבצעים את המשימות בתבנית **במבט חוזר**, עמודים 113-112. |
| **סיכום ורפלקציה** | * כתב/י שיר/ סיפור /קומיקס על צמחים בחורף. * מה היה התחדש לי בשיעור? * כיצד למדנו ומה אהבתי בשיעור? |